Document ID: 32012R0383

REGULAMENTUL (UE) NR. 383/2012 AL COMISIEI
din 4 mai 2012
de stabilire a cerințelor tehnice cu privire la permisele de conducere care conțin un mediu de stocare (microcip)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/126/CE a Parlamentului European și a Consiliului din 20 decembrie 2006 privind permisele de conducere (1), în special articolul 1 alineatul (2),
întrucât:
(1)
Directiva 2006/126/CE stipulează eliberarea unui model comun de permis de conducere în statele membre, inclusiv a unui mediu opțional de depozitare (microcip).
(2)
Introducerea unui astfel de microcip în noul model de permis de conducere ar trebui să permită statelor membre să crească și mai mult nivelul protecției antifraudă. Prelucrarea datelor personale trebuie făcută în conformitate cu normele Uniunii prevăzute, printre altele, de Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2).
(3)
Dacă statele membre aleg să introducă acest microcip în permisul de conducere, implementarea tehnică a acestuia trebuie să îndeplinească anumite cerințe și standarde, în vederea asigurării interoperabilității și a unei rezistențe adecvate împotriva fraudei.
(4)
În cazul permiselor de conducere cu microcip trebuie aplicată o procedură de omologare UE de tip pentru a se verifica dacă sunt în conformitate cu standardele respective. Procedura de omologare UE de tip nu trebuie aplicată acelor permise de conducere care nu conțin microcip.
(5)
Cerințele tehnice aplicabile permiselor de conducere cu microcip trebuie să se bazeze pe standarde tehnice aprobate la nivel internațional, în special pe standardul 18013 al Organizației Internaționale de Standardizare/Comisiei electrotehnice internaționale (ISO/IEC), care stabilește un cadru pentru formatul și conținutul de date ale unui permis de conducere conform cu normele ISO.
(6)
Măsurile prevăzute de prezentul regulament sunt conforme cu avizul Comitetului privind permisele de conducere,
ADOPTĂ PREZENTUL REGULAMENT:
Articolul 1
Domeniul de aplicare
Prezentul regulament se aplică permiselor de conducere care conțin un microcip și care au fost eliberate în conformitate cu Directiva 2006/126/CE.
Articolul 2
Cerințe generale
(1) Microcipul și datele pe care le conține acesta, inclusiv toate informațiile opționale sau suplimentare, vor fi în conformitate cu anexa I la prezentul regulament.
(2) Microcipul va stoca datele armonizate legate de permisul de conducere, așa cum este prevăzut în anexa I, secțiunea I.2.1.
(3) Statele membre vor consulta Comisia înainte de a încărca pe microcipul unui permis de conducere datele suplimentare menționate în anexa I, secțiunea I.2.2.
Articolul 3
Standarde aplicabile
Anexa II la prezentul regulament cuprinde lista standardelor aplicabile permiselor de conducere cu microcip.
Articolul 4
Proceduri de omologare UE de tip
Permisele de conducere cu microcip vor fi supuse unei proceduri de omologare UE de tip, conform dispozițiilor prevăzute în anexa III la prezentul regulament.
Articolul 5
Certificat de omologare UE de tip
(1) După ce au fost respectate toate dispozițiile relevante ale omologării UE de tip cu privire la permisele de conducere cu microcip, în conformitate cu articolele 2, 3 și 4 din prezentul regulament, statele membre vor elibera producătorului sau reprezentantului acestuia un certificat de omologare UE de tip.
(2) Daca este nevoie, și în special în vederea respectării dispozițiilor prezentului regulament, un stat membru poate retrage certificatul de omologare UE de tip pe care l-a eliberat.
(3) Certificatele de omologare UE de tip și avizul de retragere a acestora trebuie să fie în conformitate cu modelul prezentat în anexa IV la prezentul regulament.
(4) Comisia va fi informată cu privire la toate certificatele de omologare UE de tip eliberate sau retrase. În cazul unei retrageri, aceasta trebuie justificată în detaliu.
Comisia va informa statele membre cu privire la toate retragerile de certificate de omologare UE de tip.
(5) Certificatele de omologare UE de tip emise de statele membre se recunosc reciproc.
Articolul 6
Puncte de contact unice
(1) Fiecare stat membru va desemna o autoritate sau un organism care va acționa ca un punct de contact unic în ceea ce privește informațiile referitoare la permisele de conducere cu microcip. Acest punct de contact unic va lua măsurile necesare cu privire la protecția datelor.
(2) Statele membre vor transmite Comisiei, în termen de trei luni de la intrarea în vigoare a prezentului regulament, numele și datele de contact ale punctului unic de contact desemnat în temeiul alineatului (1). Statele membre informează de îndată Comisia în cazul în care apar schimbări.
(3) Comisia va pune la dispoziția statelor membre o listă cu punctele unice de contact desemnate și va actualiza respectiva listă.
Articolul 7
Clauza de salvgardare
(1) În situația în care un stat membru constată că un număr considerabil de permise de conducere cu microcip nu respectă în mod repetat dispozițiile prezentului regulament, el va transmite aceste informații tuturor punctelor unice de contact, autorității de monitorizare conform Directivei 95/46/CE și Comisiei. Se vor indica numărul corespunzător certificatului de omologare UE de tip asociat respectivelor permise de conducere și o descriere a neconformității.
(2) Statul membru care a eliberat respectivele permise de conducere va investiga problema fără întârziere și va întreprinde acțiunile corective adecvate, inclusiv retragerea certificatului de omologare UE de tip, dacă este cazul.
Articolul 8
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 mai 2012.

Labels: 11
1
7
8
12